[{"text_idx": "#000002", "text": "Kostariko estas multlingva kaj multkultura socio, kie, krom la hispana, estas parolataj pluraj indig\u0302enaj lingvoj, unu angladevena kreola lingvo kaj la kostarika signolingvo (LESCO), al kiuj aldonig\u0302as lingvoj de enmigrintoj, alvenintaj en la landon en diversaj periodoj. En Kostariko ne estas vera nacia konscio pri tiu tutlanda diverseco; pro tio la laboro kaj la agado de esploristoj en akademiaj kaj altlernaj institucioj estas fundamentaj por lastatempa iompostioma s\u0302ang\u0302ig\u0302o en la inkludo de kulturaj kaj lingvaj malsamecoj en la memkonceptado pri nacia identigo."}, {"text_idx": "#000004", "text": "En 2016 komencig\u0302is mia periodo kiel direktoro de la Instituto pri Lingvaj Esploroj de la Universitato de Kostariko (INIL), kie mi proponis, kadre de miaj esploraj taskoj, okazigi g\u0302in por 2017. Jam en tiu momento, ESF apogis tiun c\u0302i akademian eventon. La tau\u0306geco de tiu iniciato estis tuj rimarkita de la Scienca Konsilio de INIL, kiu, krom proponi internacian kaj nacian gvidantaron, sugestis la inkludon de temoj rilataj al la regiono."}, {"text_idx": "#000007", "text": "La sukceso de la seminario en 2017 estis granda kaj jam je g\u0302ia fino estis decidite okazigi novan en du-tri jaroj. Tial mi proponis seminarion por 2020, sed pluraj malfacilaj\u0302oj, al kiuj aldonig\u0302is la pandemio pro kovimo, malebligis personan c\u0302eeston kaj ni devis forstreki la tutan jaron el nia agendo. Pro tio, la strukturo kaj la enhavo de la evento estis repensita kaj la dato prokrastita por 2021."}, {"text_idx": "#000008", "text": "Sed tio estis io pozitiva, c\u0302ar 2021 estas la jaro de la Ducentjarig\u0302o de la Sendependeco de Kostariko* (1821\u20132021), kio donis la eblon enkadrigi la temojn pri Lingvo-politiko kaj Lingvo-planado, kiel parton de tiu Jubileo. Krome, elstaraj prelegantoj akceptis dividi kun la c\u0302eestantaro rezultojn de siaj esploroj per videokunveno."}, {"text_idx": "#000010", "text": "Anstatau\u0306 unu semajno, la seminario etendig\u0302is sur du monatoj kaj la nova formato permesis disvastigi prelegojn per Jutubo. Entute 100 homoj el 29 landoj alig\u0302is al la seminario, kiu okazis de la 6-a de majo g\u0302is la 24-a de junio, en kunlaboro kun Esperantic Studies Foundation (ESF). La Universitato de Kostariko liveris oficialan atestilon pri partopreno al 11 personoj, kiuj plenumis la postuloj (pruvita c\u0302eesto en minimume sep prelegoj)."}, {"text_idx": "#000032", "text": "Lingvoj kaj labormerkato, studobjekto tute nova por pluraj c\u0302eestantoj, vekis grandan intereson, c\u0302ar g\u0302i donis novan perspektivon pri la uzo kaj lernado de lingvoj (2. D-ro Michele Gazzola)."}, {"text_idx": "#000037", "text": "La studo pri planlingvoj donas interesajn kaj tau\u0306gajn indikaj\u0302ojn, utilajn por kompreni fenomenojn de naturaj lingvoj, c\u0302u pri la rilato de lingvo kaj komunumo (6. D-ro Federico Gobbo), c\u0302u pri rilato inter la strukturo kaj la kognitivaj ecoj c\u0302e la homo (8. D-ro Grant Goodall)."}, {"text_idx": "#000038", "text": "La seminario komencig\u0302is per prelego pri la andaluza kaj finig\u0302is per prelego pri lingvo-politiko kaj plan-lingvistiko de la hispana lingvo, komuna agado de plurnaciaj hispanlingvaj komunumoj, kiuj pli kaj pli konscias pri siaj komunaj, malsamaj kaj specifaj trajtoj (9. D-ro Vi\u0301ctor Manuel Sa\u0301nchez Corrales)."}]